Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 4
DELITS E CJASTICS DI ISRAEL
Coruzion gjenerâl
4 1 Scoltait la peraule dal Signôr,
fîs di Israel,
parcè che il Signôr al è in cuistions
cu la int de tiere.
No ’nd è scletece, no ’nd è afiet,
no ’nd è sience di Diu inte tiere;
2 ma il zurament fals e la bausie,
il copament e la robarie
e l’adulteri a cjapin simpri plui pît,
si mace e si incrose sanc cun sanc.
3 Par chel la tiere e je bandonade
e dute la int e va denantdaûr,
parfin lis bestiis dai cjamps
e i ucei dal cîl;
ancje i pes dal mâr a van scomparint.
La coruzion dai predis
4 Però nissun nol incolpi,
nissun nol fasi justizie.
O soi in cuistions cun te, predi!
5 Tu tu clopis di dì,
al clope ancje il profete
insieme cun te vie pe gnot;
tu tu ruvinis tô mari,
6 il gno popul al va in ruvine
parcè che i mancje la sience.
Za che no tu vuelis savênt de sience
jo no vuei savênt di te come predi;
tu tu âs butade di bande la leç dal to Diu
e ancje jo o butarai di bande i tiei fîs.
7 Ducj a àn pecjât cuintri di me,
a àn gambiade la lôr glorie cul disonôr.
8 Si passin cul pecjât dal gno popul
e a son golôs de sô colpe.
9 Ce ch’al sarà dal popul al sarà ancje dal predi:
lu cjastiarai pe sô condote
e o fasarai plombâ sore di lui lis sôs voris.
10 A mangjaran ma cence rivâ a passisi;
si prostituissaran ma cence rivâ a vê fruts,
parcè che a àn butât di bande il Signôr
par dâsi a la prostituzion,
11 al vin e al most, ch’a fasin pierdi il cjâf.
Cuintri de idolatrie cultuâl
12 Il gno popul al interpele il so len
e la sô mace i dà la rispueste;
parcè che un spirt di prostituzion lu fâs straviâ
e si prostituissin butant di bande il lôr Diu.
13 Su lis spicis des monts a ufrissin sacrificis
e sui çucs a brusin lis ufiertis,
sot dal rôl e dal pôl
e dal terebint, ch’al à chê ombrene cussì biele.
Se si prostituissin lis vuestris fiis
e lis vuestris brûts a fasin adulteri,
14 no cjastiarai lis vuestris fiis parcè che si prostituissin
e nancje lis vuestris brûts parcè che a fasin adulteri;
parcè che ancje lôr a van intun cjanton cu lis pelandis,
e cu lis sdrondinis dal diu a ufrissin sacrificis.
Un popul, se nol à sintiment, al va in ruvine.
Racomandazion a Gjude par che nol fasi come Israel
15 Se tu tu ti prostituissis, Israel,
nol à di lâ fûr di strade Gjude.
No stait a lâ a Galgale,
no stait a lâ sù a Bet-Aven,
no stait a zurâ pe vite dal Signôr.
Israel al è une mange che no si lasse domâ
16 Propit! Come une mange morbinose
Israel al fâs matetâts.
Podaraial il Signôr fâju passonâ
come un agnel lassât a slas?
17 Efraim si è butât cui idui,
18 si distire insieme cui cjochelis;
si prostituissin tune maniere di fâ ingomut,
a la lôr glorie a preferissin la vergogne.
19 L’aiar ju invuluçarà cu lis sôs alis
e si vergognaran dai lôr altârs.
Notis:
- 4,1 - Al è il prin judizi o sentence dal Signôr cuintri di dut il popul par colpe dai lôr pecjâts.
- 4,3 - Il VT nol à dubits che fra pecjât e disgraciis personâls o sociâls la colegance e je di cause a efiet.
- 4,4 - Il judizi cumò al è cuintri dai predis.
- 4,8 - I predis si aprofitavin dai sacrificis ch’a ufrivin pai pecjâts dal popul (come i fîs di Eli, 1 Sam 2,12-17). Ma culì si fevele ancje dai sacrificis ufierts ai Baals.
- 4,12 - Il “len” al è il pâl sacrâl, che i cananeus lu metevin dongje dai santuaris e dai altârs come simbul de divinitât feminîl o Asere (la greche “Astarte”).
- 4,14 - “ancje lôr”: al somee che il profete al cjacari di chei ch’a varessin di jessi di bon esempli ma no lu son.
- 4,15 - Se dut il popul al à pecjât, no si capìs ben cheste distinzion fra un ream e chel altri.
- 4,16 - Il Signôr, pastôr di Israel, al à dafâ cuntune mange morbinose e cjaviestre.
fur_Latn fur_Latn fur_Latn cat_Latn fur_Latn ast_Latn lit_Latn fur_Latn twi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn quy_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn